**Lyhyet valinnaisaineet** VAL (1h/vko)

* 1 tunti viikossa 9. luokalla
* arviointi hyväksytty/hylätty

*Jokainen oppilas valitsee* ***yhden*** *lyhyen valinnaisaineen yhdeksättä luokkaa varten. Lisäksi oppilaalla jatkuu aikaisemmin valittu yksi pitkä Taito- ja taideaine sekä yksi Pitkä valinnaisaine.*

**Aivot ja aistit**

Tällä kurssilla tutustutaan aivojen ja aistien ihmeelliseen maailmaan eri näkökulmista. Työtavat ja aiheet valitaan oppilaiden kiinnostuksen mukaan. Kurssi soveltuu erityisesti oppilaille, jotka aikovat opiskella jatko-opinnoissaan psykologiaa.

Sisällöt:

* aivojen rakenne ja aivotutkimus
* ongelmanratkaisutehtävät, pulmapelit ja optiset harhat
* aisteihin liittyviä harjoituksia ja keskittymiskyvyn harjoittelua

**COACH 60550**

Tällä kurssilla voit kehittää liikunnan ohjaamisen taitojasi. Kurssilla suunnitellaan, ohjataan ja toteutetaan liikuntatuokioita ryhmäläisille ja alakoululaisille. Kurssi on tarkoitettu kaikille liikunnan ohjaamisesta ja tuomaritoiminnasta kiinnostuneille.

* suunnitellaan, markkinoidaan ja toteutetaan koulun välituntitoimintaa ja tapahtumia
* harjoitellaan tuomarityöskentelyä
* suoritetaan yläkoulun välituntiohjaajakoulutus, jonka suorittamisesta saa todistuksen

**Deutsch – eine gute Idee**

Tämä on alkeiskurssi sinulle, joka et ole opiskellut saksaa, mutta haluat oppia saksan kielen perussanastoa- ja sanontoja. Aihepiireinä ovat mm. oppilaan oma elinpiiri, arjen asioimistilanteet ja matkustaminen.

* harjoitellaan puhumista, kirjoittamista sekä kuullun- ja luetunymmärtämistä
* käsitellään myös ryhmän kiinnostuksen mukaisia aiheita

**Fysiikan lähtölaskenta**

Tällä kurssilla kerrataan jatko-opintojen kannalta tärkeitä fysiikan osa-alueita. Kurssi on tarkoitettu lukioon sekä ammatilliseen koulutukseen hakeutuville (erityisesti aloille, joissa vaaditaan hyvää fysiikan osaamista). Kurssin tavoitteena on lisätä oppilaan valmiuksia menestyä jatko-opinnoissa: vahvistaa aiemmin opittuja taitoja sekä kehittää luonnontieteellistä ajattelua.

Sisällöt:

* fysiikan oppimäärän kertaus ja fysiikan laskutehtävien harjoittelu
* jatko-opinnoissa tarvittaviin fysiikan taitoihin tutustuminen
* kokeelliset oppilastyöt, tietokoneavusteiset mittaukset ja mittaustulosten sähköinen dokumentointi

**Hygieniapassi haltuun 9lk**

Tällä kurssilla perehdytään teoriapainotteisesti elintarvikehygienian perusteisiin. Kurssin lopuksi on mahdollista suorittaa maksullinen Ruokaviraston hyväksymä hygienia­osaamistesti. Testin hyväksytysti suorittaneille myönnetään hygieniaosaamis­todistus (hygieniapassi), josta voi jatkossa olla hyötyä erilaisissa työpaikoissa sekä kesätyöpaikkaa haettaessa.

Sisällöt:

* elintarvikkeiden hygieeninen käsittely
* elintarviketyöntekijän henkilökohtainen hygienia
* mikrobiologia, ruokamyrkytykset, elintarvikelainsäädäntö ja omavalvonta

**Kuvataiteen lyhytkurssi**

Kuvataiteen lyhytkurssilla harjoitellaan omien ajatusten, tunteiden, mielipiteiden ja havaintojen viestimistä kuvallisesti. Käytetään monipuolisesti kuvataiteen eri tekniikoita. Kurssilla painotetaan kuvan ja tekstin yhdistämistä, kuvilla kertomista ja medialukutaitoa.

Sisällöt:

* kuvataiteen perustekniikoiden harjoittelu
* valokuvaus ja liikkuva kuva
* sarjakuva ja kuvasarjat
* juliste ja mainos

**Matematiikan ensiapu 9lk**

Matematiikan ensiapu on lyhytkurssi, joka on tarkoitettu oppilaille, jotka tarvitsevat tukea matematiikan opiskeluun. Opetuksessa voidaan hyödyntää toiminnallisia työtapoja ja digitaalisia oppimisympäristöjä. Sisällöt vaihtelevat oppilaiden yksilöllisten tarpeiden mukaisesti.

Sisällöt:

* laskurutiinin ja itseluottamuksen vahvistaminen sekä oman oppimisen arviointi
* kertaava tukiopetus
* toiminnalliset työtavat ja digitaaliset oppimisympäristöt

**Matematiikan lähtölaskenta**

Tällä kurssilla kerrataan jatko-opintojen kannalta tärkeitä matematiikan osa-alueita. Kurssi on tarkoitettu lukioon sekä ammatilliseen koulutukseen hakeutuville (erityisesti aloille, joissa vaaditaan hyvää matemaattista osaamista). Kurssin tavoitteena on lisätä oppilaan valmiuksia menestyä jatko-opinnoissa: vahvistaa aiemmin opittuja taitoja sekä kehittää matemaattista ajattelua.

Sisällöt:

* matematiikan oppimäärän kertaus
* jatko-opinnoissa tarvittaviin matematiikan taitoihin tutustuminen
* pääsykokeisiin harjoittelu

**Minun tyylini 9lk**

Tekstiilityön lyhyen valinnaisaineen teema on *Minun tyylini*. Kurssi sopii hyvin täydentämään tekstiilityön pitkää valintaa. Oppitunneilla tutustutaan eri aikakausien tyylisuuntiin ja muotivirtauksiin sekä mietitään yhdessä mitä viestimme omalla tyylillämme.

Sisällöt:

* tutustutaan erilaisiin tyylisuuntiin ja värien vaikutuksiin
* valmistetaan omaan tyyliin sopivia vaatteita, asusteita tai sisustustekstiileitä
* vahvistetaan tekstiilityön tietoja ja taitoja sekä materiaalien tuntemusta

**Peliohjelmointi**

Peliohjelmointikurssi tarjoaa oppilaalle mahdollisuuden suunnitella ja toteuttaa oppilaan omien kykyjen mukaan PC-peli käyttäen **Jypeli**-ympäristöä sekä Microsoft Visual Studiota ohjelmointikielenä C#. Aikaisempi ohjelmointikokemus ei ole välttämätön, mutta helpottaa alkuun pääsemistä.

Sisällöt:

* pelin suunnittelu
* grafiikoiden tekeminen ja sisällyttäminen peliin
* musiikkien ja peliäänien tekeminen itse tai käyttäen valmiita, tekijänoikeusvapaita lähteitä.
* ohjelmointi Visual Studiolla ja Jypeli.

**Pikkusuolaisesta makeannälkään 9lk**

Kotitalouden lyhytkurssilla tehdään näppärästi valmistuvia **kansainvälisiä**pikkupurtavia. Opetellaan ruokien houkuttelevaa esille laittoa ja kaunista kattamista. Suunnitellaan ja toteutetaan pienimuotoisia aterioita eri maiden ruokakulttuureista

Sisällöt:

* helpot, suolaiset/makeat purtavat, pikaleivonnaiset
* pienten aterioiden suunnittelu ja toteutus
* taloudellisen ja terveellisen ajattelun vahvistaminen ruoanvalmistuksessa

**Relax 60550**

Tämän liikunnan lyhytkurssin tavoitteena on edistää oppilaan hyvinvointia ja jaksamista. Kurssi painottuu kehonhuoltoon ja rentoutumiseen.

Sisällöt:

* venyttely, selän- sekä niska- hartiaseudun huolto, kevyt lihaskunto
* pilates, jooga ja kehonhuolto esim. putkirullauksen ja piikkipallojen avulla.

*Kurssin suorittaminen hyväksytysti vaatii oppilaalta keskittymiskykyä ja taitoa tehdä kehonhuoltoon ja rentoutumiseen liittyviä harjoitteita hiljaa ja omaan itseen keskittyen. Kurssi sopii oppilaalle, joka on valmis tekemään tarkkuutta vaativia kehonhuoltoharjoitteita.*

**Soitetaan yhdessä**

Tällä kurssilla oppilaista muodostetaan erilaisia kokoonpanoja ja harjoitellaan bändien osana toimimista. Harjoiteltavat kappaleet valitaan oppilaiden kiinnostuksen mukaan.

Sisällöt:

* bändisoittimien soittotekniikan syventäminen
* rennon ja luonnollisen äänenkäytön sekä mikrofonilaulutekniikan harjoittelu
* omien musiikkiesitysten suunnittelu ja esittäminen esim. koulun juhlissa

**Soveltava teknologia 9lk**

Soveltava teknologia on Teknologiaa vastaava lyhytvalinta. Lyhyessä valinnaisaineessa on samat tavoitteet kuin vastaavassa pitkässä valinnaisaineessa, mutta sisältöjen painotus valitaan oppilaiden kiinnostuksen mukaan.

**Sukellus elokuvien ja romaanien maailmaan**

Tämä lyhytkurssi on yhdeksäsluokkalaisille tarkoitettu äidinkielen valinnainen, jossa katsotaan elokuvia ja luetaan romaaneja.

Sisällöt:

* tutustutaan erilaisiin elokuviin ja elokuvakerronnan keinoihin
* luetaan vapaavalintaisia romaaneja
* elokuvista ja romaaneista tehdään erilaisia oppilaiden tai ryhmän valitsemia tehtäviä

**Tekniikka ja teknologia 9lk**

Tekniikka ja teknologia on Teknistä työtä vastaava lyhytvalinta. Lyhyessä valinnaisaineessa on samat tavoitteet kuin vastaavassa pitkässä valinnaisaineessa, mutta sisältöjen painotus valitaan oppilaiden kiinnostuksen mukaan.